Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi merenkulkĳoiden vähimmäiskoulutustasosta (ajantasaistettu teksti)"



Virallinen lehti nro C 014 , 16/01/2001 s. 0041 - 0041



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi merenkulkijoiden vähimmäiskoulutustasosta (ajantasaistettu teksti)" (2001/C 14/09) Neuvosto päätti 23. kesäkuuta 2000 Euroopan yhteisön perustamissopimuksen 71 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 8. syyskuuta 2000. Esittelijä oli Eduardo Chagas. Talous- ja sosiaalikomitea hyväksyi 376. täysistunnossaan (lokakuun 19. päivän kokouksessa) seuraavan lausunnon äänin 93 puolesta yhden pidättyessä äänestämästä. 1. Johdanto 1.1. Talous- ja sosiaalikomitea on useaan kertaan ilmaissut kannattavansa komission päätöstä kodifioida säädökset, joihin on tehty useita muutoksia, jotta kansalaiset voisivat paremmin hyödyntää ja ymmärtää niitä. 1.2. Ehdotus neuvoston direktiivin 94/58/EY(1) kodifioimiseksi on perusteltu, koska direktiiviä on sen julkaisemisen jälkeen muutettu huomattavasti, etenkin direktiivillä 98/35/EY(2), jossa on otettu huomioon Kansainvälisen merenkulkujärjestön tekemät muutokset tarkistettaessa vuonna 1995 merenkulkijoiden koulutusta, pätevyyskirjoja ja vahdinpitoa koskevista säännöistä tehtyä yleissopimusta sekä alusturvallisuutta, saastumisen ehkäisemistä ja alusten asumis- ja työskentelyolosuhteita koskevat muut kansainväliset määräykset. 1.3. Konsolidoidussa tekstissä on noudatettava "täysin kodifioinnin kohteena olevien tekstien asiasisältöä, ja siinä rajoitutaan niiden uudelleenryhmittelyyn tekemällä niihin ainoastaan kodifioinnin vaatimat muodolliset muutokset". 2. Yleistä 2.1. Komitea katsoo, että merenkulkijoiden koulutusta ja pätevyyskirjoja koskevien standardien antaminen ja yhdenmukainen noudattaminen on yksi merenkulun turvallisuutta edistävän ja saastumista ehkäisevän meriliikennepolitiikan perustekijöistä. 2.2. On niin ikään tärkeää, että kohderyhmä hyödyntää ja ymmärtää lainsäädäntöä. Vain tällä tavoin lainsäädännön tavoitteet saavutetaan järkevästi. 2.3. Komitea kannattaa komission ehdotusta, jonka ansiosta merenkulkijoiden koulutusta ja pätevyyskirjoja koskevasta lainsäädännöstä tulee entistä järjestelmällisempi. 2.4. TSK katsoo lisäksi olevan erittäin tärkeää, että jäsenvaltiot voivat valvoa tehokkaasti yhteisön satamaa käyttävien, sekä yhteisön että yhteisön ulkopuolisten merenkulkijoiden pätevyyskirjojen ja koulutuksen laatua. Komitea kehottaa komissiota arvioimaan eri jäsenvaltioissa nykyisin käytettävissä olevaa todellista kapasiteettia, etenkin Port State Control -kapasiteettia, ja etsimään ratkaisuja nykyisiin heikkouksiin ja puutteisiin sekä varmistamaan kansainvälisiä standardeja vastaavien koulutus- ja pätevyyskirjavaatimusten säilyttämisen. Bryssel 19. lokakuuta 2000. Talous- ja sosiaalikomitean puheenjohtaja Göke Frerichs (1) Neuvoston direktiivi 94/58/EY, annettu 22 päivänä marraskuuta 1994, merenkulkijoiden vähimmäiskoulutustasosta (EYVL L 319, 12.12.1994, s. 28). TSK:n lausunto, EYVL C 34, 2.2.1994, s. 10. (2) Neuvoston direktiivi 98/35/EY, annettu 25 päivänä toukokuuta 1998, jolla muutetaan merenkulkijoiden vähimmäiskoulutustasosta annettua direktiiviä 94/58/EY (EYVL L 172, 17.6.1998, s. 1). TSK:n lausunto, EYVL C 206, 7.7.1997, s. 29.